Gatman (Portugees: índio do buraco) is ’n bynaam wat amptenare en die media gebruik om ’n man te beskryf wat inheems aan Brasilië is en alleen in die Amasonereënwoud woon. Hy is vermoedelik die laaste oorblywende lid van sy stam. Dit is onbekend watter taal hy praat en wat sy stam genoem is. Die Gatman se naam kom van die feit dat ’n diep gat gevind word in elke blyplek wat hy agterlaat. Oorspronklik is geglo die gate is gebruik om diere te vang of in weg te kruip, maar sommige waarnemers meen ook dit het ’n spirituele betekenis vir sy ou stam gehad. Die gate is nou en meer as 1,8 meter diep. Hy is ook al genoem: die inheemse man in die gat die Man in die Gat die Laaste Een van Sy Stam die Laaste Stamlid die Eensaamste Man op Aarde die eensame oorlewende Ander mense het in 1996 die eerste keer bewus geword van die Gatman se geïsoleerde bestaan. Die res van die stam is moontlik in die 1980's en 1990's in ’n aantale botsings met veeboere en houtkappers vermoor.